- ຍຸດທະສາດດ້ານການເມືອງ ສ້າງນະຄອນວຽງຈັນເປັນຫົວໜ່ວຍຍຸດທະສາດໜຶ່ງຂອງປະເທດ, ສ້າງເມືອງເປັນຫົວໜ່ວຍເຂັ້ມແຂງຮອບດ້ານ(9ເມືອງ), ສ້າງບ້ານ(481ບ້ານ) ເປັນຫົວໜ່ວຍພັດທະນາຕາມມາດຖານຂອງລັດຖະບານກໍານົດ ແລະ ຕາມ 4 ເນື້ອໃນ 4 ຄາດໝາຍຂອງກົມການເມືອງວາງອອກ; ຮັບປະກັນຄວາມໝັ້ນຄົງດ້ານການເມືອງ, ຄວາມເປັນລະບຽບຮຽບຮ້ອຍ ແລະ ຄວາມປອດໄພຢ່າງສະໝໍ່າສະເໝີ.
- ຍຸດທະສາດການພັດທະນາເສດຖະກິດນຳເອົາ ນະຄອນວຽງຈັນຫລຸດພົ້ນອອກຈາກສະຖານະພາບນະຄອນດ້ອຍພັດທະນາ, ຊຶ່ງມີຕົວຊີ້ວັດສໍາຄັນ ດັ່ງນີ້: ເສດຖະກິດຂະຫຍາຍຕົວ ຢ່າງຕໍ່ເນື່ອງ, ໝັ້ນທ່ຽງ. ລວມຍອດຜະລິດຕະພັນພາຍໃນເພີ່ມຂຶ້ນຫລາຍກວ່າ 10% ຕໍ່ປີ, ລາຍໄດ້ຂອງພົນລະເມືອງ ບັນລຸໄດ້ຫລາຍກວ່າ 9.000 ໂດລາຕໍ່ຄົນຕໍ່ປີ, ລື່ນ 2015 (ບໍ່ຫລຸດ 2 ເທົ່າ). ຫັນປ່ຽນເສດຖະກິດເຄິ່ງທໍາມະຊາດໄປສູ່ການຜະລິດສິນຄ້າ, ສ້າງໂຄງປະກອບເສດຖະກິດຜະລິດສິນຄ້າໄປສູ່ລະບົບເສດຖະກິດຕະຫລາດຕາມທິດສັງຄົມນິຍົມ, ໂຄງປະກອບເສດຖະກິດໄດ້ ຫັນປ່ຽນໄປຕາມທິດຫັນເປັນອຸດສາຫະກໍາ-ທັນສະໄໝ; ຜ່ານຜ່າໄດ້ຄວາມບອບບາງດ້ານການເງິນ (HEG), ມີຖະນາການເງິນທີ່ເປັນເຈົ້າຕົນເອງ; ແກ້ໄຂໜີ້ສິນສາທາລະນະຢູ່ໃນເກນປົກກະຕິ. ປະຊາຊົນຊາວເມືອງທຸກຄອບຄົວມີຖານະການເງິນ, ມີລາຍໄດ້ພໍໃຊ້-ພໍຈ່າຍ, ນຸ່ງງາມ, ມີເຮືອນຢູ່ຖາວອນ. ຢຶດຖືເປົ້າໝາຍການພັດທະນາຕາມທິດຍືນຍົງ (SDG); ນັກທຸລະກິດ, ປະຊາຊົນແລະຜູ້ ປະກອບການຮູ້ສຶກຕື່ນຕົວປະຕິບັດພັນທະພາສີ-ອາກອນຂອງຕົນຕາມກົດໝາຍໄດ້ເປັນສ່ວນໃຫຍ່.
- ຍຸດທະສາດການພັດທະນາຕົວເມືອງ-ສ້າງນະຄອນວຽງຈັນ ຕາມທິດໃຫ້ເປັນເມືອງໜ້າຢູ່ (6ສ), ຂະຫຍາຍຕົວສົມສ່ວນ ແລະຍືນຍົງ, ໂດຍຢຶດຖືການພັດທະນາຕາມແຜນຜັງກວມລວມ, ແຜນຜັງພັດທະນາຕາມແຕ່ລະຕົວເມືອງ ແລະ ແຜນຜັງສະເພາະແຕ່ລະເຂດ, ແຕ່ລະຖະໜົນ; ຍົກລະດັບພື້ນຖານໂຄງລ່າງຂອງເຂດເມືອງເກົ່າ (ຄຸ້ມເມືອງເກົ່າ) ໃຫ້ພໍເໝາະ ແລະ ກາຍເປັນເມືອງທ່ອງທ່ຽວ, ເຂດບໍລິການ, ສູນການຄ້າພໍ ກາງ ແລະ ຂະໜາດນ້ອຍ, ເປັນບ່ອນຕັ້ງສໍານັກງານ-ອົງການ, ສະຖາບັນສັງຄົມ; ສ້າງເຂດຊານເມືອງຕ້ອງໃຫ້ກາຍເປັນເທດສະບານ ຫລື ເມືອງນ້ອຍທີ່ມີສະພາບແວດລ້ອມທໍາມະຊາດດີ (Eco-City), ບັນລຸມາດຖານ (ສ ສີຂຽວ), ເປັນຊົນນະບົດໃໝ່ສີວິໄລ; ສ້າງເຂດພັດທະນາບຶງທາດຫລວງເປັນຄຸ້ມເມືອງທັນສະໄໝ, ເຂດອຸດສາຫະກໍາໄຊເສດຖາ-ທັງເປັນສວນ ແລະ ເປັນເຂດອຸດສາຫະກໍາໜັກ, ເຂດນີຄົມໂຄກສະອາດ-ເປັນເຂດອຸດສາຫະກໍາເບົາ, ເຂດກະສິກໍາສົ່ງອອກ ແລະ ເຂດການຄ້າສາກົນ; ເຂດດົງໂພສີ-ເປັນເຂດການສຶກສາ, ເຂດສະໜາມກິລາຊີເກມ ເປັນເຂດກິລາ ແລະ ສວນວັດທະນະທໍາ ແລະ ເຂດອື່ນໆ.
- ຍຸດທະສາດການພັດທະນາຊັບພະຍາກອນມະນຸດ-ສ້າງຄົນເມືອງຫລວງໃຫ້ມີສະຕິປັນຍາ, ມີຄວາມຮູ້-ຄວາມສາມາດ, ມີວິຊາຊີບ ແລະ ຄຸນສົມບັດສິນທໍາປະຕິວັດ, ມີສຸຂະພາບແຂງແຮງ, ອາຍຸຍືນສະເລ່ຍ78ປີ, ພົນລະເມືອງທຸກຄົນມີລະດັບການສຶກສາຈົບຊັ້ນມັດທະຍົມຕອນປາຍຂຶ້ນໄປ. ປົກປັກຮັກສາມູນເຊື້ອວັດທະນະທໍາ, ຮີດຄອງປະເພນີອັນດີງາມທີ່ເປັນເອກະລັກຂອງຊາດ, ຂອງນະຄອນຫລວງ, ປະຊາຊົນບັນດາເຜົ່າມີຄວາມສາມັກຄີປອງດອງ, ສັງຄົມມີຄວາມສີວິໄລ ແລະ ຍຸຕິທໍາ, ພົນລະເມືອງມີວຽກເຮັດງານທໍາ, ໄດ້ເຝິກອົບຮົມວິຊາຊີບ, ໄດ້ຮັບການແກ້ໄຂດ້ານສະຫວັດດີການສັງຄົມຢ່າງທົ່ວເຖິງ. ບັນລຸເປົ້າໝາຍສະຫັດສະວັດດ້ານການພັດທະນາຢ່າງສົມບູນ.
- ຍຸດທະສາດກ່ຽວກັບການປົກປັກຮັກສາ ແລະ ການນໍາໃຊ້ຊັບພະຍາກອນທໍາມະຊາດແບບຍືນຍົງ, ມີປະສິດທິຜົນ, ຕາມທິດຫັນເປັນສີຂຽວ ແລະຫລຸດຄວາມແຫ້ງແລ້ງ (ສີຂຽວຂອງທຳມະຊາດ ແລະ ສີຂຽວມະນຸດສ້າງຂຶ້ນ, ຜູ້ບຸກເບີກດິນ ແລະ ປ່າຊົມໃຊ້ 1 ເຮັກຕາໃດຈໍາໃຫ້ປູກທົດແທນຢ່າງໜ້ອຍ 500 ຕົ້ນ ແລະ ທຸກຄົນປູກຕົ້ນໄມ້ 2 ຕົ້ນ/ປີ ຄວາມສູງ 1,5 ແມັດຂຶ້ນໄປ). ຮັກສາປ່າສະຫງວນພູພະນັງ, ພູເຂົາຄວາຍ, ປ່າສະຫງວນອື່ນໆຂອງນະຄອນວຽງຈັນຢ່າງໜຽວແໜ້ນ, ຮັບປະກັນໃຫ້ມີເນື້ອທີ່ສີຂຽວປົກຫຸ້ມ 75%; ຮັກສາ ແລະ ຟື້ນຟູບຶງ, ໜອງໃຫຍ່ 10 ເຮັກຕາຂຶ້ນໄປໃຫ້ຄົງຢູ່ຢ່າງຍືນນານ, ຮັບປະກັນໃຫ້ບຶງທາດຫລວງ-ນາຄວາຍ-ຫ້ວຍໝາກຮຽວກາຍເປັນຄອງລະບາຍນໍ້າ, ອ່າງໂຕ່ງນໍ້າໃຫຍ່ ແລະ ຕາມແຜນຜັງຂອງລັກຖະບານ , ຄຸ້ມຄອງຮັກສາ ແລະ ປ້ອງກັນຕາຝັ່ງເຈື່ອນເຂດນໍ້າຂອງ, ນໍ້າງຶ່ມ ແລະ ເຂດລໍ້ແຫລມອື່ນໆ; ຫລຸດຜ່ອນເຫດການອັກຄີໄພ ແລະ ການສູນເສຍຈາກໄພທໍາມະຊາດ (ນໍ້າຖ້ວມ, ແຫ້ງແລ້ງ, ໄຟໄໝ້, ລົມພາຍຸ).
- ຍຸດທະສາດການເຊື່ອມໂຍງກັບສາກົນ-ປະຕິບັດນະໂຍບາຍຕ່າງປະເທດຂອງພັກ-ລັດ ໃນນັ້ນຖືການພົວພັນຮ່ວມມືກັບບັນດານະຄອນຫລວງແມ່ນເປັນພັນທະ, ກັບນະຄອນ ແລະ ແຂວງຂອງປະເທດເພື່ອນມິດແມ່ນບົນພື້ນຖານມິດຕະພາບ, ຜົນປະໂຫຍດ 2 ຝ່າຍ ແລະດໍາເນີນການຕາມຄວາມສາມາດ, ເສີມຂະຫຍາຍຄຸນປະໂຫຍດດ້ານທີ່ຕັ້ງເປັນໃຈກາງຂອງປະເທດ ແລະ ເປັນໃຈກາງທາງຜ່ານຂອງນະຄອນອະນຸພາກພື້ນໃນລະດັບດີ.
-